46. schôdza NR SR - 10.deň - B. popoludní
Dátum: 2026-02-11
Poslanec: Kolejáková, Monika (KDH)
Druh vystúpenia: Vystúpenie v rozprave

Ďakujem pekne za slovo. Ja by som sa chcela dotknúť dvoch prílepkov, ktoré tu boli dneska prezentované. A to je príspevok pre sestry a zároveň otvorenie Fondu obnovy. A potom k stabilizačnému príspevku pre sestry a hazardu. Stabilizačný príspevok pre sestry, tak ako ste to nastavili nás vyjde okolo 60 mil. eur. My vieme všetci, že je to len dočasná záležitosť. Na budúci rok asi príde zase, taká dočasná záležitosť. Ale nezmení to nič na tom, že do 15 rokov nám klesne počet sestier na 40% existujúceho stavu. S týmto sa bude musieť popasovať ďalšia vláda. Musím povedať, že 15 rokov tu máme skoro jednu a tú istú vládu. Vy, pán minister neboli ste jej súčasťou, ale vaši kolegovia za mnou boli. A nechali to dopadnúť tak, že sa nám rozpadne ošetrovateľská starostlivosť. A nielen v zdravotníctve, ale aj v opatrovateľských domoch, páni. Pričom úplne sa zabudlo na sestry v ambulanciách. My investujeme do dôsledkov, do nemocníc, kde sa riešia iba komplikácie keď zlyháva ambulantný sektor a tým aktívne pracujeme na tom, aby nám ten ambulantný sektor zlyhal. Toto je filter, a keď nám ten filter zlyhá tak jednoducho to pôjde dolu. Keď nám začnú odchádzať sestry z ambulancií. Podľa dnešného nastaveného zákona, tá ambulancia nemôže fungovať, pretože sestra je povinnou súčasťou ambulancie. Máme aj ďalší problém. Máme v priemere 44% dôchodcov všeobecných lekárov, a my nemáme nastavený systém, ktorý by dostal nových mladých do systému. Pretože keď sa v šiestom ročníku definitívne rozhodujú kam pôjdu robiť, tak v nemocniciach dostanú ponuku miesta, aj platu, a v ambulanciách nedostanú nič. Pýtam sa, ambulancie nie sú v záujme regulátora, aby fungovali? Máme pripravený projekt, ktorý bude ročne stáť a je to na dĺžku asi 6 rokov iba, 10 mil. na stabilizáciu nových lekárov do všeobecných ambulancií. Poskytnem, výborne. Čo sa týka sestier tiež mám jeden návrh. Otvára sa Fond obnovy, keď sme analyzovali na našej VÚC-ke, či by sme mohli mať viac zdravotných sestier, štatistika nepustí. Na vysokú školu ošetrovateľstva prichádza do denného štúdia 50% absolventiek strednej zdravotníckej školy, a do externého štúdia 90%. Čiže liahňou našich zdravotných sestier sú stredné zdravotnícke školy. Keď sme, ale analyzovali tie tri zdravotnícke školy, ktoré máme v našom kraji, tak prosím, Nitra, tak sme zistili, že záujem, ako ísť na strednú zdravotnícku, dva až trikrát prevyšuje možnosť prijatia. A možnosť prijatia je limitovaná množstvom a kapacitou budov. Máme napríklad pripravený dva roky už z projektov, teda projekty na prestavbu jednej strednej zdravotníckej školy a tým pádom ja vás chcem poprosiť všetkých, čo ste tu a máte na to dosah, keď sa otvára Fond obnovy a je možné to investovať do zdravotníctva a do školstva, tak by som chcela poprosiť, aby bola možnosť dať tento projekt, aby mohol byť realizovaný, lebo jediné na čo čaká sú peniaze. To je k tým sestrám a k Fondu obnovy. Teraz je to, čo som avizovala sú zdravotné sestry, stabilizačný príspevok a hazard. Je mi ľúto, že nikto zo SNS tu nie je. Hazard sa tu dôvodil ako prínos do štátneho rozpočtu, ale ja vám poviem teraz jeden príbeh z môjho života, s dvomi zdravotnými sestrami. Je to už dlhšie, ktoré pracovali v nemocnici. Slúžili 12-tky a medzitým ich manželia sa stali gamblermi. Samozrejme nasledoval rozvod, súd a tie ženy ťažko pracovali a musím povedať, že sestry sú skvelé pracovníčky. Tie ženy roky rokúce splácali dlžobu svojich mužov a vrchol bolo, keď jedna z nich sa stretávala takmer v tom istom čase u toho istého psychiatra, kam chodil jej manžel a ona pretože nezvládala starostlivosť o deti a splácanie dlhov a prácu. Prosím vás pekne pozdravte pánov zo SNS, nech uvažujú aj v takýchto intenciách. Akékoľvek uľahčovanie hazardu vedie k takýmto neblahým veciam. A my niečo prinesieme hazardom do štátneho rozpočtu, ale vytiahneme obrovské peniaze z vrecák rodín. Urobíme nešťastné rodiny, zostresované manželky, preťažené psychiatrické ambulancie. A je to tá správna cesta páni? Ďakujem pekne.